ས་བཅུ་ནི།ས་དང་པོ་རབ་ཏུ་དགའ་བ།གཉིས་པ་དྲི་མ་མེད་པ།གསུམ་པ་འོད་བྱེད་པ།བཞི་པ་འོད་འཕྲོ་བ།ལྔ་པ་སྦྱང་དཀའ་བ།དྲུག་པ་མངོན་དུ་གྱུར་པ།བདུན་པ་རིང་དུ་སོང་བ།བརྒྱད་པ་མི་གཡོ་བ།དགུ་པ་ལེགས་པའི་བློ་གྲོས།བཅུ་པ་ཆོས་ཀྱི་སྤྲིན་རྣམས་ཡིན།ས་བཅུ་སོ་སོའི་གནས་སྐབས་སུ་བསྐལ་པ་མང་པོར་སངས་རྒྱས་བྱེ་བ་ཁྲག་ཁྲིག་འབུམ་ཕྲག་དུ་མ་ལ་ལྷག་བསམ་རྒྱ་ཆེན་པོའི་སྒོ་ནས་བསྙེན་བཀུར་བྱེད་ཅིང་དམ་པའི་ཆོས་འཛིན་པ་དང༌།བསྡུ་བའི་དངོས་པོ་བཞིས་སེམས་ཅན་མཐའ་ཡས་པ་སྨིན་པར་བྱེད་པ་སོགས་ས་སོ་སོའི་ཡོངས་སྦྱོང་དང་རྟགས་ཀྱི་ཁྱད་པར་ལ་སོགས་ཡོན་ཏན་རྣམས་བསམ་བརྗོད་ཀྱི་ཡུལ་ལས་འདས་པ་མངའ་ཞིང༌།དེ་འདྲའི་ས་བཅུ་རིམ་གྱིས་བགྲོད་དེ་མཐར་ས་བཅུ་པའི་མཇུག་ཐོགས་སུ་རྒྱུན་མཐའི་བར་ཆད་མེད་ལམ་གྱིས་ཤེས་སྒྲིབ་ཕྲ་མོའི་རྒྱུན་བཅད་དེ།ཡོན་ཏན་མཐའ་ཡས་པའི་སངས་རྒྱས་ཀྱི་གོ་འཕང་དེ་འཐོབ་པར་འགྱུར་བ་ཡིན།།